ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኣሜሪካ ብምትእትታው ኢድ ሩስያ ትሰግእ 30 ጥሪ 2018 መግለጺ ስእሊ, "ኩሉ ዝተራቐቐ ናይ ስለያ ስራሓትና ተጠቒምና ንህዝቢ ኣሜሪካ ዝጠቅም ምስጢራት ክንሰርቕ ኢና'' ማይክ ፖምፐዮ ኣብ ናይ ሩስያ ፈተነታት ተጻብኦ ኣብ ኤውሮጳ ኮነ ኣብ ኣሜሪካ ርኡይ ዝኾነ ምንካይ ኣይተራእየን ኢሉ ማይክ ፖምፐዮ ንቢቢሲ ኣብ ዝሃቦ መግለጺ። ሰሜን ኮርያ'ውን "ኣብ ውሽጢ ሒደት ኣዋርሕ" ንኣሜሪካ ብኑክለራዊ ተተኮስቲ (ሚሳይላት) ናይ ምጥቃዕ ተኽእሎ ከምዝህልዋ'ውን ገሊጹ። ትካላት ስለያ ኣሜሪካ ሩስያ ኣብቲ ናይ 2016 ፕረሲደንታዊ ምርጫ ኢድ ከምዘእተወት ይኣምና። እቲ መብዛሕትኡ ረፍዲ ናብ ፕረሲደንት ትራምፕ ጸብጻብ ዘቕርብ ሚስተር ፖምፐዮ ነቲ ፕረሲደንት ዶናልድ ትራምፕ ነቲ ተዋሂብዎ ዘሎ ሓላፍነት ኣይበቅዕን'ዩ ዝብል ጠቐነታት "ሃጠው ቀጠው'ዩ" ብምባል ነጺግዎ። ፖምፐዮ ብዛዕባ ሲ ኣይ ኤ ኣብ ትሕቲ ፕረሲደንት ትራምፕ ንጹር ራእይ ኣለዎ። "ኣብ ዓለም እቶም ኣዚና ዝተራቐቕና ናይ ስለያ ትካል ኢና" ክብል ድማ ንቢቢሲ ሓቢሩ። "ኩሉ ዝተራቐቐ ናይ ስለያ ስራሓትና ተጠቒምና ንህዝቢ ኣሜሪካ ዝጠቅም ምስጢራት ክንሰርቕ ኢና። ተመሊስና ኣብ ቅድሚት ክንስራዕ'የ ዝደሊ ኸኣ" ኢሉ። ሓደ ዓመት ድሕሪ ምሻሙ፡ ተልእኾኡ ንሲ ኣይ ኤ ምፍታሕን (ቾፕ ምባል) ጾሩ ምቅላልን ምዃኑ ሚስተር ፖምፐዮ ሓቢሩ። እንተኾነ ግን፡ እቲ ትካል ኣብ ክትግመት ዘይትክኣል ዓለም'ዩ ዝሰርሕ ዘሎ። እዚ ማለት ከኣ ስራሓት ስለያ ንወተሃደራዊ ስጉምትታት ጥራይ ዘይኮነ፡ ኣብ ጥቕሚ ፖለቲካዊ ምስሕሓባት'ውን ዝውዕለሉ ዘሎ እዋን'ዩ። ዋላ'ኳ ምትሕግጋዝ ኣብ ቃልሲ ኣንጻር ግብረ-ሽበራ እንተሎ (ንኣብነት ሲ ኣይ ኤ ዓሚ ኣብ ሩስያዊት ከተማ ፒተርስበርግ ተወጢኑ ንዝነበረ ሽርሒ ኣብ ምፍሻል ተሓጋጊዙ ነይሩ)፡ ሚስተር ፖምፐዮ ሩስያ ኣብ ብዙሓት ሃገራት ኤውሮጳ ንእትገብሮ ተጻብኦታት ብምጥቃስ ነታ ሃገር ገና ከም ተጻባኢት ከምዝርእያ ሓቢሩ። "ኣብ ምንቅስቓሳቶም (ናይ ሩስያውያን ማለት'ዩ) ርኡይ ምንካይ ኣይረኣኹን ዘለኹ" ድማ ኢሉ። ሻቕሎቱ ክሳብ'ቲ ኣብ ዝመጽእ ጥቅምቲ ኣብ ኣሜሪካ ዝካየድ ምርጫ ዘጠቓልል እንተኾይኑ ማስ ተሓተተ ድማ፡ "ብርግጽ፡ ፈተነታቶም ከምዝቕጽሉ ትጽቢት ኣሎኒ። እንተኾነ ግን ኣሜሪካ ነጻን ፍትሓውን ዝኾነ ምርጫ ከምተካይድ ርግጸኛ'የ፡ ሓያል ዝኾነ ድፍኢት ጌርና ድማ ጽልዋኦም ኣብ ምርጫና ዓቢ ከምዘይከውን ክንገብሮ ኢና" ኢሉ። ምንጪ ስእሊ, AFP/Getty መግለጺ ስእሊ, ፕረዚደንት ትራምፕ ምስ ፕረዚደንት ቭላድሚር ፑቲን ብዝነበሮ ጥቡቕ ርክብ ክሕመ ፀኒሑ እዩ ንሱ ብምቕጻል፡ ኣሜሪካ ንተጻብኦታት ሩስያ ኣብ ምምካት ተጸሚዳ ከምዘላ'ውን ሓቢሩ። ገለ ካብ ስራሓቱ ግን ተልእኾ ናይ ሲ ኣይ ኤ ኣይኮነን። ንኣብነት ንሰባት ምንጭታት ሓበሬታ ኣብ ምጽራይ ምሕጋዝ። ንሩስያ ንምግታእ ግን እቲ ትካል ኣብ ተጻባኢ ስራሓት ንዝተዋፈሩ ሰባት ኣብ ምልላይ ክነጥፍ ጸኒሑ'ሎ። በንጻር ኣረኣእያ ናይተን ናይ ኣሜሪካ ናይ ስለያ ትካላት፡ ፕረሲደንት ትራምፕ ንኹሉ ኢድ ምትእትታው ናይ ሩስያ ኣሎ ንዝብል ጠቐነታት ክነጽጎ ጸኒሑ'ሎ። እሞ ከምኡ እንተኾይኑ'ደኣ፡ እቲ ናይ ሲ ኣይ ኤ ዳይረክተር ብማእከላይ መንገዲ (ፋይን ላይን) እናተንቀሳቐሰ ክሰርሕ ኣለዎ ማለት ድዩ?
